जम्मू कश्मीर में अगले हफ्ते स्वास्थ्य योजना का उद्घाटन करेंगे प्रधानमंत्री मोदी
प्रधानमंत्री नरेंद्र मोदी जम्मू कश्मीर में 26 दिसंबर को ‘सोशल एंडेवर फॉर हेल्थ एंड टेलीमेडिसिन’ (एसईएचएटी) योजना का उद्घाटन करेंगे।
जम्मू। प्रधानमंत्री नरेंद्र मोदी जम्मू कश्मीर में 26 दिसंबर को ‘सोशल एंडेवर फॉर हेल्थ एंड टेलीमेडिसिन’ (एसईएचएटी) योजना का उद्घाटन करेंगे। एक आधिकारिक प्रवक्ता ने शनिवार को यह जानकारी दी। उन्होंने कहा कि वित्त आयुक्त, स्वास्थ्य एवं चिकित्सा शिक्षा, अटल दुल्लो ने योजना का सुगम क्रियान्वयन सुनिश्चित करने के लिये आयोजित एक समीक्षा बैठक की अध्यक्षता की।प्रवक्ता ने कहा कि बैठक में दुल्लो ने अधिकारियों से कहा कि वे प्रधानमंत्री द्वारा योजना के उद्घाटन के बाद प्रभावी तरीके से उसे लागू करने के लिये सभी इंतजाम करें और यह भी देखें कि कार्ड वितरण की प्रक्रिया में तेजी लाई जा सके, जिससे अधिकतम लोग इसका फायदा उठा पाएं। उन्होंने मुख्य चिकित्सा अधिकारियों (सीएमओ) को इस प्रक्रिया के तहत पंजीकरण में तेजी लाने को कहा, जिससे कोई परिवार छूट न जाए।प्रवक्ता ने कहा कि दुल्लो ने अधिकारियों से एसईएचएटी योजना के सफल क्रियान्वयन के लिये साझा सेवा केंद्र (सीएससी) संचालकों की सेवाओं का प्रभावी रूप से लाभ उठाने को कहा।